#### D ô v o d o v á s p r á v a

### A) Všeobecná časť

Návrh novely zákona č. 461/2003 Z. z. o sociálnom poistení v znení neskorších predpisov:

* Zmierňuje podmienky vzniku nároku na dávku v nezamestnanosti tým, že upravuje dĺžku obdobia poistenia v nezamestnanosti z minimálne troch rokov v posledných štyroch rokoch na minimálne 18 mesiacov v posledných troch rokoch. Skrátenie časových intervalov je opodstatnené z toho dôvodu, že vývoj na trhu práce núti poistencov častejšie meniť zamestnanie bez časovej nadväznosti.
* Upravuje dĺžku obdobia poberania dávky v nezamestnanosti v závislosti od veku poistenca. Pre poistencov vo veku 50 až 57 rokov veku vrátane sa predlžuje obdobie poskytovania dávky v nezamestnanosti zo šesť na deväť mesiacov; po dovŕšení 58. roku veku sa obdobie poskytovania dávky v nezamestnanosti predlžuje na dvanásť mesiacov, keďže osoby v staršom veku sa dokázateľne ťažšie uplatňujú na trhu práce a po strate zamestnania potrebujú dlhší čas na nájdenie pracovného miesta.
* Upravuje výšku dávky v nezamestnanosti v závislosti od dĺžky poberania dávky. Dávka v nezamestnanosti sa zvyšuje pre všetkých poistencov z 50 % na 65 % denného vymeriavacieho základu počas prvých dvoch mesiacov obdobia nezamestnanosti. Po uplynutí dvoch mesiacov sa dávka znižuje na 45 % denného vymeriavacieho základu. Navrhované opatrenie má po strate zamestnania zmierniť nepriaznivé dôsledky dramatického poklesu výšky príjmu a zároveň motivovať nezamestnaného nájsť si prácu v období poberania relatívne vyššej dávky v nezamestnanosti.
* Zavádza rovnaký prístup aj ku skupine poistencov, zaradených do evidencie uchádzačov o zamestnanie po skončení výkonu činnosti zamestnanca v pracovnom pomere na dobu určitú a k osobám dobrovoľne poisteným v nezamestnanosti, pre ktoré je v súčasnosti dĺžka podporného obdobia štyri mesiace.
* Skracuje na 12 mesiacov dĺžku rozhodujúceho obdobia, z ktorého sa určuje denný vymeriavací základ (DVZ) poistenca. Dôvodom tejto úpravy je snaha obmedziť pokles reálnej hodnoty dávky v nezamestnanosti v dôsledku inflácie, ktorý je tým markantnejší, čím dlhšie obdobie sa zohľadňuje pre určenie DVZ poistenca. Podľa súčasného platného stavu sa DVZ poistenca určuje z obdobia predchádzajúcich troch rokov.

### B) Osobitná časť

### K Čl. I

### K bodom 1, 2 a 3

Navrhuje sa zmiernenie podmienky vzniku nároku na dávku v nezamestnanosti úpravou dĺžky povinného obdobia poistenia v nezamestnanosti z najmenej troch rokov v posledných štyroch rokoch na najmenej 18 mesiacov v posledných troch rokoch. Skrátenie časového intervalu je opodstatnené z dôvodu zvýšenej mobility pracovnej sily a trendu častejšej zmeny zamestnania pracujúcich osôb.

### K bodu 4

Navrhuje sa upraviť dĺžku obdobia poberania dávky v nezamestnanosti v závislosti od veku poistenca. Pre poistencov po dovŕšení 50. roku veku sa predlžuje obdobie poskytovania dávky v nezamestnanosti zo šesť na deväť mesiacov a po dovŕšení 58. roku veku sa predlžuje obdobie poskytovania dávky v nezamestnanosti na dvanásť mesiacov, keďže osoby v staršom veku sa dokázateľne ťažšie uplatňujú na trhu práce a po strate zamestnania potrebujú dlhší čas na nájdenie primeraného pracovného miesta.

Zároveň sa odstraňuje diferencovaný prístup ku skupine poistencov, zaradených do evidencie uchádzačov o zamestnanie po skončení výkonu činnosti zamestnanca v pracovnom pomere na dobu určitú a k osobám dobrovoľne poisteným v nezamestnanosti, pre ktoré je v súčasnosti dĺžka podporného obdobia štyri mesiace.

### K bodu 5

Navrhuje sa upraviť výšku dávky v nezamestnanosti v závislosti od dĺžky poberania dávky. Dávka v nezamestnanosti sa zvyšuje pre všetkých poistencov z 50 % na 65 % denného vymeriavacieho základu počas prvých dvoch mesiacov obdobia nezamestnanosti. Po uplynutí dvoch mesiacov sa dávka zníži na 45 % denného vymeriavacieho základu. Navrhované opatrenie má zmierniť nepriaznivé dôsledky straty príjmu v  nezamestnanosti a zároveň motivovať nezamestnaného nájsť si prácu v období poberania relatívne vyššej dávky v nezamestnanosti.

### K bodom 6 a 7

Dôvodom skrátenia rozhodujúceho obdobia z troch, resp. dvoch rokov na posledných 12 mesiacov, z ktorého sa určuje denný vymeriavací základ (DVZ) poistenca, je snaha redukovať zníženie reálnej hodnoty DVZ, ktoré je tým výraznejšie, čím dlhšie obdobie je zahrnuté do výpočtu DVZ poistenca a čím vyššia je úroveň inflácie v rozhodujúcom období.

Zároveň sa odstraňuje odlišný prístup ku skupine poistencov, zaradených do evidencie uchádzačov o zamestnanie po skončení výkonu činnosti zamestnanca v pracovnom pomere na dobu určitú a k osobám dobrovoľne poisteným v nezamestnanosti.

### K bodu 8

Navrhuje sa, aby poistencom, ktorým vznikol nárok na dávku v nezamestnanosti pred 1. januárom 2010, podmienky nároku na dávku v nezamestnanosti sa posudzovali a jej suma sa určila aj po 31. decembri 2009 podľa zákona účinného pred 1. januárom 2010.

**K Čl. II.**

Navrhuje sa, aby zákon nadobudol účinnosť dňom 1. januára 2010.

Doložka zlučiteľnosti

**návrhu zákona**

**s právom Európskych spoločenstiev a právom Európskej únie**

1. **Navrhovateľ zákona:**

Poslanci Národnej rady Slovenskej republiky Monika GIBALOVÁ, Pavol HRUŠOVSKÝ a Mária SABOLOVÁ

1. **Názov návrhu zákona:**

Zákon, ktorým sa mení a dopĺňa zákon Národnej rady Slovenskej republiky č. 461/2003 Z. z. o sociálnom poistení v znení neskorších predpisov.

1. **Záväzky Slovenskej republiky vo vzťahu k Európskym spoločenstvám a Európskej únii:**
2. Návrh zákona svojou problematikou nepatrí medzi prioritné oblasti aproximácie práva uvedené v článku 70 Európskej dohody o pridružení a nepatrí ani medzi priority odporúčané v Bielej knihe. Nie je prioritou ani podľa Národného programu pre prijatie acquis communautaire, screeningu a Partnerstva pre vstup.
3. Bezpredmetné.

**4. Problematika návrhu zákona:**

b) nie je upravená v práve Európskych spoločenstiev,

1. nie je upravená v práve Európskej únie.
2. **Stupeň zlučiteľnosti návrhu zákona s právom Európskych spoločenstiev a právom Európskej únie:**

- bezpredmetné.

**6. Gestor:**

- bezpredmetné.

**7. Účasť expertov pri príprave návrhu zákona:**

- nezúčastnili sa.

###### Doložka finančných, ekonomických, environmentálnych vplyvov a vplyvov

**na zamestnanosť a podnikateľské prostredie**

1. Odhad dopadov na verejné financie

Navrhované zmeny zákona č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov majú finančné, ekonomické, environmentálne vplyvy a vplyvy na zamestnanosť a podnikateľské prostredie v dôsledku nasledujúcich navrhovaných zmien:

* zvýšenie dávky v nezamestnanosti (DvN) počas prvých dvoch mesiacov nezamestnanosti bez ohľadu na vek poistenca,
* predĺženie obdobia poberania DvN pre vybraný okruh poberateľov dávky, t.j. pre osoby, ktoré dovŕšili 50 rokov veku,
* rozšírenie okruhu poistencov, ktorým vznikne nárok na DvN v dôsledku skrátenia obdobia poistenia rozhodujúceho pre vznik nároku na DvN a odstránenia diferencovaného prístupu ku skupine poistencov, zaradených do evidencie uchádzačov o zamestnanie po skončení výkonu činnosti zamestnanca v pracovnom pomere na dobu určitú a ku skupine osôb dobrovoľne poistených v nezamestnanosti,
* skrátenie dĺžky rozhodujúceho obdobia, z ktorého sa určuje denný vymeriavací základ (DVZ) poistenca z posledných troch rokov na posledných 12 mesiacov.

Navrhuje sa, aby zmeny nadobudli účinnosť 1. januára 2010.

Kvantifikácia finančných dopadov návrhu novely zákona 461/2003 Z. z., vyplývajúca z vyššie uvedených zmien sa opiera o „Návrh rozpočtu Sociálnej poisťovne na rok 2010 a rozpočtový výhľad na roky 2011 a 2012“, o verejne dostupné informácie (Štatistický úrad SR), o podklady, vyžiadané zo Sociálnej poisťovne, o materiály, ktoré poskytla ministerka práce, sociálnych vecí a rodiny SR Viera Tomanová poslankyni Národnej rady SR Moniky Gibalovej na základe jej interpelácií (tabuľka 1 a 2) a o vlastné odhady.

Z podkladov v tabuľke 1 vyplýva, že rozpočet Základného fondu poistenia v nezamestnanosti (ZFPvN) má byť aj v období hospodárskej krízy prebytkový; v roku 2010 sa na poskytovanie dávok v nezamestnanosti predpokladá použiť cca 69 - 70 % prostriedkov fondu, zvyšok sa využije na krytie deficitu Základného fondu dôchodkového poistenia.

Tabuľka 1

Predpokladané výsledky hospodárenia ZFPvN v období rokov 2010 – 2012

v tis. Eur

|  |  |  |  |
| --- | --- | --- | --- |
| **Rok** | **2 010** | **2 011** | **2 012** |
| **Predpokladaná tvorba ZFPvN celkom** | 267 909 | 267 909 | 267 909 |
| **Predpokladané použitie ZFPvN na DvN** | 184 600 | 187 500 | 188 300 |
| **Čerpanie ZFPvN na účely DvN, %** | 68,9 | 70,0 | 70,3 |

Tabuľka 2

Základné východiská pre odhad finančných dopadov návrhu novely zákona

|  |  |
| --- | --- |
| **Odhadovaný priemerný mesačný počet poberateľov DvN v rokoch 2010-2012** | 53 600 |
| **Priemerná dĺžka vyplácania DvN v dňoch v roku 2007 (v roku 2008)** | 116 (119) |
| **Odhadovaná priemerná inflácia v rokoch 2010 až 2012** | 3 % |
| **Odhad priemerného zastúpenia poberateľov DvN vo veku 50-57 rokov (priemer za obdobie 2007-2008)** | 20,4 % |
| **Odhad priemerného zastúpenia poberateľov DvN vo veku 58 a viac rokov (priemer za obdobie 2007-2008)** | 5,3 % |

Tieto základné východiská umožňujú odhadnúť finančné dopady návrhu novely zákona č. 461/2003 Z. z. o sociálnom poistení v znení neskorších predpisov.

1. I.I. Odhad dopadov na rozpočet ZFPvN Sociálnej poisťovne

***1 – Zmena podielu denného vymeriavacieho základu (DVZ)***

Percentuálne zvýšenie DvN všetkým oprávneným osobám z 50 % na 65 % denného vymeriavacieho základu počas prvých dvoch mesiacov podporného obdobia v nezamestnanosti a zníženie na 45 % denného vymeriavacieho základu (DVZ) od tretieho do konca šiesteho mesiaca trvania podporného obdobia v nezamestnanosti, spôsobí nárast výdavkov ZFPvN o nasledovné finančné prostriedky (v tis. Eur):

Tabuľka 3

Nárast výdavkov ZFPvN v dôsledku zmien denného vymeriavacieho základu (DVZ)

|  |  |  |  |
| --- | --- | --- | --- |
| **Rok** | **2010** | **2011** | **2012** |
| **Nárast výdavkov ZFPvN**  **v tis. €** | 18 460 | 18 750 | 18 830 |

Kvantifikácia vychádza z predpokladu, že priemerná dĺžka vyplácania dávky v nezamestnanosti je cca 4 mesiace (t. j. priemerná výška DvN je 55 % denného vymeriavacieho základu a priemerné náklady na vyplácanie dávky vzrastú o 10 %).

Zvýšené výdavky ZFPvN uvedené v tabuľke 3 budú v rokoch 2010 až 2012 finančne kryté z prebytku fondu.

***2 – Predĺženie obdobia poberania dávky v nezamestnanosti***

Predĺženie obdobia vyplácania DvN zo šiestich na maximálne dvanásť mesiacov pre vybraný okruh poistencov, t.j. osoby, ktoré dovŕšili 50 rokov veku, spôsobí nárast výdavkov ZFPvN o nasledovné finančné prostriedky (v tis. Eur):

Tabuľka 4

Nárast výdavkov ZFPvN v dôsledku predĺženia obdobia poberania DvN

|  |  |  |  |
| --- | --- | --- | --- |
| **Rok** | **2010** | **2011** | **2012** |
| **Nárast výdavkov ZFPvN**  **v tis. €** | 25 751 | 26 156 | 26 267 |

Kvantifikácia vychádza z predpokladu, že

* skupina osôb vo veku 50 až 57 rokov vrátane tvorí 20,4 % z celkového počtu poberateľov DvN,
* skupina osôb vo veku 58 až 62 rokov tvorí 5,3 % z celkového počtu poberateľov DvN a
* základom pre určenie DvN počas podporného obdobia v nezamestnanosti (7. až 12. mesiac) osôb, ktoré dovŕšili 50 rokov veku a starších je 45 % DVZ.

Zvýšené výdavky ZFPvN uvedené v tabuľke 4, budú v rokoch 2010 až 2012 finančne kryté z prebytku fondu.

***3 – Rozšírenie okruhu poistencov o osoby, ktorým vznikne nárok na dávky v nezamestnanosti***

Rozšírenie okruhu poistencov, ktorým vznikne nárok na DvN v dôsledku skrátenia časových období rozhodujúcich pre vznik nároku na dávku, odstránenie odlišného prístupu ku skupine poistencov, zaradených do evidencie uchádzačov o zamestnanie po skončení výkonu činnosti zamestnanca v pracovnom pomere na dobu určitú a ku skupine osôb dobrovoľne poistených v nezamestnanosti, spôsobí nárast výdavkov ZFPvN o nasledovné finančné prostriedky (v tis. Eur):

Tabuľka 5

Nárast výdavkov ZFPvN v dôsledku rozšírenia okruhu poistencov s nárokom na DvN

|  |  |  |  |
| --- | --- | --- | --- |
| **Rok** | **2010** | **2011** | **2012** |
| **Nárast výdavkov ZFPvN**  **v tis. €** | 22 881 | 23 250 | 23 339 |

Kvantifikácia vychádza z predpokladu, že skrátením časových období rozhodujúcich pre vznik nároku na DvN vzrastie o cca 10 % okruh osôb, ktorým vznikne nárok na vyplatenie dávky, čo spôsobí úmerný vzrast výdavkov ZFPvN (3. riadok tabuľky 1 zväčšený o nárast výdavkov v jednotlivých rokoch z tabuliek 3 a 4).

Zvýšené výdavky ZFPvN uvedené v tabuľke 5 budú v rokoch 2010 až 2012 finančne kryté z prebytku fondu.

***4 – Vplyv skrátenia rozhodujúceho obdobia pre určenie DVZ***

Skrátenie rozhodujúceho obdobia, z ktorého sa určuje denný vymeriavací základ (DVZ) poistenca z posledných troch rokov na posledných 12 mesiacov (kompenzácia vplyvu inflácie v predchádzajúcich rokoch), spôsobí zvýšenie reálnej hodnoty výšky dávky (teda aj nárast výdavkov ZFPvN) o cca 3 %.

Tabuľka 6

Nárast výdavkov ZFPvN v dôsledku skrátenia rozhodujúceho obdobia pre určenie DVZ

|  |  |  |  |
| --- | --- | --- | --- |
| **Rok** | **2010** | **2011** | **2012** |
| **Nárast výdavkov ZFPvN**  **v tis. €** | 7 550 | 7 672 | 7 702 |

Zvýšené výdavky ZFPvN uvedené v tabuľke 6, budú v rokoch 2010 až 2012 finančne kryté z prebytku fondu.

***5 – Celkový vplyv navrhovaných zmien na rozpočet ZFPvN Sociálnej poisťovne***

Tabuľka 7

Nárast celkových výdavkov ZFPvN v po prijatí bodov č. 1 až 8 návrhu novely zákona 461/2003 Z.z. o sociálnom poistení v znení neskorších predpisov

|  |  |  |  |  |
| --- | --- | --- | --- | --- |
| **Rok** | | **2010** | **2011** | **2012** |
| **Predpokladané príjmy do ZFPvN** | **tis. €** | 267 909 | 267 909 | 267 909 |
| **Predpokladané použitie ZFPvN na DvN** | **tis. €** | 184 600 | 187 500 | 188 300 |
| **Celkové výdavky ZFPvN po prijatí novely** | **tis. €** | 259 242 | 263 248 | 264 438 |
| **Celkový nárast výdavkov ZFPvN ako dôsledok prijatia navrhovaných zmien** | **tis. €** | 74 642 | 75 748 | 76 138 |
| **Celkové čerpanie zo ZFPvN na účely DvN** | **%** | 96,8 | 98,2 | 98,7 |
| **Nárast výdavkov ZFPvN** | **%** | 27,9 | 28,2 | 28,4 |

1. **Odhad dopadov na obyvateľstvo, hospodárenie podnikateľskej sféry a iných právnických osôb**

**II.I. Odhad dopadov na obyvateľstvo**

Novela má priaznivý dopad na zvýšenie príjmu nezamestnaných poistencov, ktorí spĺňajú podmienky vzniku nároku na DvN podľa ustanovení návrhu novely tohto zákona.

**II.II. Odhad dopadov na podnikateľskú sféru**

Novela nemá dopad na podnikateľskú sféru

.

1. **Odhad dopadov na životné prostredie**

Novela nemá dopad na životné prostredie.

1. **Odhad dopadov na zamestnanosť**

Novela má nepriamy dopad na zamestnanosť tým, že znížením výšky vyplácaných dávok po prvých dvoch mesiacoch obdobia nezamestnanosti motivuje nezamestnaných nájsť si čo najskôr prácu.